Tisztelt Jelenlévők!

A köztisztviselők az állami, önkormányzati adminisztráció működtetői és megjelenítői: az emberek velük találkoznak, amikor az ezeket képviselő hivatalokkal kerülnek kapcsolatba. Ők adják a hivatalok, a közigazgatás, az önkormányzatok arcát, hangját, személyiségét. Csak erkölcsileg és anyagilag megbecsült köztisztviselőktől, jól szervezett, megfelelően szabályozott közigazgatástól várhatjuk el, hogy az polgárbarát, hatékony és szolgáltató legyen.

A Települési Önkormányzatok Országos Szövetsége (TÖOSZ), mint a legnagyobb és legtöbb önkormányzatot magában foglaló önkormányzati érdekszövetség mindig is azon a véleményen volt és van ma is, hogy az önkormányzati közszolgáltatások megfelelő színvonalú ellátásának egyik meghatározó feltétele a szolgáltatást biztosító dolgozó megfelelő anyagi és szakmai elismerése.

A szakmai elismerést szolgálta többek között a 2001-ben bevezetett Közszolgálati Tisztviselők Napja, mely szerint július 1-je munkaszüneti nap volt.

Egy törvénymódosítás ugyanakkor biztosítja annak lehetőségét, hogy az önkormányzat a jövőben is munkaszüneti nappá nyilváníthassa ezt a napot. Reméljük, hogy minél több önkormányzat él ezzel a lehetőséggel.

Napjainkban ma már nem mindenhol vonzó feladat az önkormányzati hivatali munka, mivel nem biztosított a megfelelő megbecsülés, sem szakmailag sem pedig anyagilag.

A köztisztviselők anyagi elismerése kapcsán a TÖOSZ már 2016-ban is kiemelten hangsúlyozta, hogy egyértelműen szükséges a polgármesteri javadalmazás mellett megoldást találni az önkormányzati hivatalokban dolgozó köztisztviselők bérének rendezésére, hiszen az idén már 9. éve nem került sor béremelésre, így a hivatali munka megfelelő minőségű ellátása került veszélybe.

Különösen a pénzügyi, számviteli feladatellátás területén áll fenn annak veszélye, hogy kieső kollégák helyére nem tudnak felvenni megfelelő végzettséggel rendelkező kollégát, így a feladat határidőben történő ellátása nem lesz mindig biztosított.

Nem fogadható el, hogy a kormányzat nem kezeli egységesen az állami és az önkormányzati igazgatásban dolgozókat, az önkormányzati köztisztviselők joggal érezhetik mostohagyermeknek magukat az állami rendszerben.

Óriási lett a szakadék az elmúlt nyolc évben a kormánytisztviselők és az önkormányzati alkalmazottak bére között.

Az Önkormányzatok Nemzeti Együttműködési Tanácsa (ÖNET) önkormányzati oldalát képviselő Elnökök Tanácsa első ízben 2016. június 7-ei ülésén tekintette át az önkormányzati köztisztviselői életpálya kérdését. Az Elnökök Tanácsa képviselői a szövetségek nevében szolidaritásukról biztosították a 2016. június 22-ei önkormányzati köztisztviselői sztrájkban résztvevőket. A sztrájkot indokoltnak tartották, mert nem fogadható el, hogy az állam csak az állami igazgatásban dolgozó közszolgák bérét emeli, míg az önkormányzati alkalmazottak esetében nem biztosítja a bérfejlesztés fedezetét, nem gondoskodik az életpályáról. Az aláírók kinyilvánították, hogy a sztrájk nem a lakosság ellen irányul, hanem éppen a lakosság érdekében történik, mert amennyiben belátható időn belül nem történik érdemi változás, abban az esetben települések sokasága számára nem lesz biztosított a helyi igazgatási közszolgáltatás.

A TÖOSZ Elnöksége ezért 2016 decemberében a közszolgálati tisztviselőkről szóló törvény szerinti illetménytábla besorolási fokozatainak és szorzószámainak változatlanul hagyása mellett a köztisztviselői illetményalap 2017. évre 60 000 Ft mértékben történő megállapítása, továbbá az így megállapításra kerülő illetményeknek a helyi önkormányzatok számára a feladatfinanszírozási rendszerbe történő beépítése és a központi költségvetésből való fedezése mellett foglalt állást.

A fentiek érdekében a TÖOSZ kezdeményezte a Magyarország 2017. évi központi költségvetéséről szóló törvény módosítását.

A 2017. évi költségvetésről szóló törvény ez irányú módosítása nem történt meg és a 2018. évi központi költségvetési törvényben is változatlan az illetményalap, 38 650 Ft.

Ezért a TÖOSZ Elnökség a MKKSZ által 2017. július 17. napjára a béremelési követelés teljesítése érdekében meghirdetett 2 órás sztrájkfelhívást célját megismerve szolidaritásáról biztosította a harmadik önkormányzati sztrájkban résztvevőket.

Az Alaptörvényben meghatározott egyenlő bánásmódhoz való jog alapján minden magyar állampolgárnak joga van arra, hogy azonos minőségű közszolgálati és közigazgatási szolgáltatásokhoz férjen hozzá, függetlenül attól, hogy azt az ország mely hivatalában veszi azt igénybe.

Ez a jog csorbulhat, amennyiben a polgármesteri hivatalokban, közös önkormányzati hivatalokban – részben a 9 éve változatlan köztisztviselői illetményalap miatt – a megfelelő szakmai felkészültségű és gyakorlattal rendelkező köztisztviselők foglalkoztatása kerül(t) veszélybe.

A 37 000 önkormányzati dolgozóból nagyjából 12 000-nek eddig saját forrásból adtak a gazdagabb települések átlagosan 20 %-os bérkiegészítést, és az, hogy csak ennyinek tudtak, egyben azt is jelzi, nincsenek további tartalékaik erre a célra. Szükség van tehát az állami támogatás megemelésére, hogy 24 000 munkatársuk valamivel többet keressen, és ne folytatódjon a jól képzett szakemberek elvándorlása a területről.

Egy nemrég elvégzett felmérés szerint egyébként ma már az önkormányzati hivatalok dolgozóinak közel 50%-a egyetemi vagy főiskolai végzettséggel rendelkezik.

Az önkormányzatok elvileg emelhetnének a dolgozóik fizetésein, de erre a települések nyolcvan százaléka képtelen.

Ennek következtében körülbelül harmincezer főnek 9 éve ugyanannyi a bére, és mintha erről nem is akarnának tudomást venni. Reméljük ez változni fog, már csak azért is, mert emiatt már a városi önkormányzatok is szakembereket veszíthetnek, mivel a járási hivataloknál megemelt fizetések csábítóak lehetnek.

A bérfeszültséget meg kell oldani, nem szabad lemondani az önkormányzatokban dolgozókról, mert ahogy mondtam, ők adják az önkormányzatok arcát, hangját, személyiségét és rajtuk múlik, hogy az egész rendszer emberbarát, hatékony és szolgáltató legyen.

Köszönöm figyelmüket.

Pergő Margit

társelnök (TÖOSZ)

polgármester, Berhida